VEGA præsenterer

**moi Caprice er tilbage med storladne popeksperimenter**

*Den 4. april fylder det anmelderroste danske band Lille VEGA med nordisk melankoli og smukke melodilinjer.*

Det danske indiepopband moi Caprice er vendt tilbage til de store danske scener, og til foråret udgiver kvintetten deres femte studiealbum.

Bandet har netop udgivet deres anden single, der har fået titlen ”Teenagers”. Nummeret er skrevet et par år efter, første forsøg på at skrive et nyt album stagnerede. Med nummeret vender de hjem til deres særegne lyd, som tilbage i 00´erne skabte en massiv hype.

Sidste år drog bandmedlemmerne til en ødegård i Sverige for at skrive nye sange. Her genfandt de for alvor deres fælles glæde ved at komponere sange sammen. En af dem er førstesinglen ”Maureen” der udkom tilbage i juni. Nummeret er et storladent, melankolsk nummer, hvor forsanger Michael Møllers udtryksfulde stemmer hylder karakteren Maureen fra den legendariske spaghetti-western *Once Upon a Time in the Wes*t.

Kvintetten arbejder i øjeblikket intensivt på en stor pulje sange, som i løbet af efteråret skal

færdigproduceres og barberes ned til det længe ventede femte album. Den 4. april kan du opleve bandets spritnye popsange i Lille VEGA.

moi Caprice var et af de mest toneangivende og anmelderroste bands på den danske musikscene tilbage i 00´erne. Bandets fire album kastede en række radiohits af sig bl.a. ”To The Lighthouse, ”Artboy Meets Artgirl” og ”Drama Queen”. Bandet har optrådt på Roskilde Festival, været nomineret til Danish Music Awards og modtog i 2007 en steppeulv som Årets Gruppe.

**Fakta om koncerten:**

moi Caprice (DK)

Lørdag d. 4. april kl. 21.00

Lille VEGA, Enghavevej 40, 1674 København V

Billetpris: 225 kr. + gebyr

Billetsalget starter i dag via vega.dk og Ticketmaster